SK Úradný vestník Európskej únie CE 4/7

Štvrtok 25. marca 2010

Druhý európsky samit o Rómoch

P7_TA(2010)0085

Uznesenie Európskeho parlamentu z 25. marca 2010 o druhom európskom samite o Rómoch

2011/C 4 E/02

Európsky parlament,

so zreteľom na články 8, 9, 10, 18, 19, 20, 21, 151, 153 a 157 Zmluvy o fungovaní Európskej únie, ktorými sa členské štáty zaväzujú zabezpečiť rovnaké príležitosti pre všetkých občanov a zlepšovať ich životné a pracovné podmienky,

so zreteľom na články 2 a 3 Zmluvy o Európskej únii, na základe ktorých môže EÚ prijímať primerané opatrenia na boj proti diskriminácii všetkých občanov a na presadzovanie dodržiavania ľudských práv,

so zreteľom na svoje uznesenia z 28. apríla 2005 o situácii Rómov v Európskej únii (1), z 1. júna 2006 o situácii rómskych žien v Európskej únii (2), z 15. novembra 2007 o uplatňovaní smernice 2004/38/ES o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov (3), z 31. januára 2008 o európskej stratégii riešenia rómskej otázky (4), z 10. júla 2008 o sčítaní Rómov v Taliansku na základe ich etnickej príslušnosti (5) a z 11. marca 2009 o sociálnej situácii Rómov a zlepšení ich prístupu na pracovný trh v Európskej únii (6),

so zreteľom na smernicu Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod (7), smernicu Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (8), rámcové rozhodnutie Rady 2008/913/SVVz 28. novembra 2008 o boji proti rasizmu a xenofóbii prostredníctvom trestného práva (9), ktorým sa stanovuje aproximácia zákonov a iných právnych predpisov, ktoré by mali členské štáty dodržiavať v prípade trestných činov, ktorých súčasťou je rasizmus a xenofóbia, a smernicu Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov (10), ktorou sa zaručuje, že všetci občania majú právo na voľný pohyb v celej EÚ za predpokladu, že pracujú alebo si hľadajú zamestnanie, študujú alebo sú sebestační alebo na dôchodku,

so zreteľom na správy o Rómoch, rasizme a xenofóbii v členských štátoch EÚ v roku 2009, ktoré zverejnila Agentúra pre základné práva (11), a na správy komisára Rady Európy pre ľudské práva Thomasa Hammarberga,

so zreteľom na závery zo zasadnutí Európskej rady z decembra 2007 a júna 2008, závery Rady pre všeobecné záležitosti z decembra 2008 a závery Rady pre zamestnanosť, sociálnu politiku, zdravie a spotrebiteľské záležitosti o integrácii Rómov prijaté 8. júna 2009 v Luxemburgu,

so zreteľom na vyhlásenie Desaťročia integrácie Rómov v roku 2005 a vytvorenie Fondu na vzdelávanie Rómov z iniciatívy viacerých členských štátov EÚ, kandidátskych krajín a iných krajín, v ktorých sú významne zastúpené inštitúcie Únie,

so zreteľom na prvý európsky samit o Rómoch, ktorý sa uskutočnil 16. septembra 2008 v Bruseli, a na nadchádzajúci druhý európsky samit o Rómoch, ktorý sa bude konať 8. apríla 2010 v Córdobe (Španielsko) a je kľúčovým podujatím španielskeho predsedníctva Rady,

so zreteľom na nadchádzajúcu správu Výboru pre občianske slobody, spravodlivosť a vnútorné veci o stratégii EÚ v oblasti integrácie Rómov, ktorá má byť vypracovaná koncom roka 2010,

so zreteľom na desať spoločných základných zásad integrácie Rómov,

so zreteľom na otázky z 12. februára 2010 (O-0017/2010 – B7-0013/2010, O-0018/2010 – B7-0014/2010) a 24. februára 2010 (O-0028/2010 – B7-0202/2010, O-0029 – B7-0203/2010) Rade a Komisii o druhom európskom samite o Rómoch,

so zreteľom na článok 115 ods. 5 a článok 110 ods. 2 rokovacieho poriadku,

A. keďže 10 až 12 miliónov európskych Rómov aj naďalej čelí vážnej systematickej diskriminácii a v mnohých prípadoch trpí značnou chudobou a sociálnym vylúčením; keďže väčšina európskych Rómov sa po rozšíreniach v rokoch 2004 a 2007 stala občanmi EÚ, takže môžu aj so svojimi rodinami využívať právo voľne sa pohybovať a zdržiavať sa na území členských štátov,

B. keďže situácia európskych Rómov, ktorí sú historicky prítomní v mnohých európskych krajinách, je odlišná od situácie európskych národnostných menšín, a preto oprávňuje na prijatie osobitných opatrení na európskej úrovni,

C. keďže mnohí rómski jednotlivci a spoločenstvá, ktoré sa rozhodli usadiť v inom členskom štáte EÚ než v tom, ktorého sú štátnymi občanmi, sú vo výnimočne citlivej situácii,

D. keďže EÚ disponuje rôznymi nástrojmi, ktoré možno použiť na boj proti vylúčeniu Rómov; takýmto nástrojom je nová možnosť v rámci štrukturálneho fondu, ktorou je poskytnutie až 2 % z celkových prostriedkov Európskeho fondu regionálneho rozvoja (EFRR) na výdavky na bývanie v prospech marginalizovaných spoločenstiev, ktorá nadobudne účinnosť v priebehu roka 2010, alebo existujúce možnosti v rámci Európskeho sociálneho fondu,

E. keďže smernicu Rady 2000/43/ES náležite netransponovali ani v plnej miere nevykonávali všetky členské štáty,

F. keďže Európska únia sa už viackrát zaviazala, že bude aktívne presadzovať zásady rovnakých príležitostí a sociálneho začleňovania v súvislosti s rómskym obyvateľstvom v celej Európe,

G. keďže v minulom roku sme boli svedkami výrazného nárastu odporu voči Rómom v masmédiách a v politických prejavoch v niektorých členských štátoch EÚ a čoraz častejších prípadov rasovo motivovaného násilia voči Rómom,

H. keďže pokrok v boji proti diskriminácii Rómov zaručením ich práva na vzdelanie, zamestnanie, zdravotnú starostlivosť a bývanie bol v členských štátoch i kandidátskych krajinách nerovnomerný a pomalý,

I. keďže osobitná pozornosť by sa mala venovať tým, ktorí čelia viacnásobnej diskriminácii,

J. keďže by sa malo zvýšiť zastúpenie Rómov vo vládnych štruktúrach a verejnej správe v členských štátoch,

1. odsudzuje nedávny nárast neznášanlivosti voči Rómom (romofóbia) v niektorých členských štátoch EÚ, ktorá má formu opakovaných prípadov nenávistných prejavov a útokov proti Rómom;

2. domnieva sa, že boj proti diskriminácii Rómov, ktorí sú celoeurópskym spoločenstvom, si vyžaduje komplexný prístup na európskej úrovni;

3. vyjadruje znepokojenie nad diskrimináciou Rómov z hľadiska vzdelávania (najmä segregácia), bývania (predovšetkým prípady núteného súdneho vysťahovania a neštandardné životné podmienky, často v getách), zamestnania (osobitne nízka miera zamestnanosti) a rovnakého prístupu k systémom zdravotnej starostlivosti a iným verejným službám, ako aj vzhľadom na zarážajúco nízku mieru ich politickej účasti; vyzýva Komisiu a členské štáty, aby zabezpečili, že pri vykonávaní operačných programov sa budú prísne uplatňovať ustanovenia týkajúce sa rovnakých príležitostí, aby sa prostredníctvom projektov priamo ani nepriamo neposilňovala segregácia a vylúčenie Rómov; zdôrazňuje, že 10. februára 2010 prijal správu o oprávnenosti zásahov v oblasti bývania v prospech marginalizovaných spoločenstiev, ktorou sa zabezpečujú zásahy v oblasti bývania v záujme zraniteľných skupín v rámci EFRR,a vyzýva na urýchlené vykonávanie revidovaného nariadenia, aby členské štáty mohli využiť túto príležitosť; v tejto súvislosti sa domnieva, že bývanie je predpokladom na zaistenie skutočnej sociálnej integrácie; vyzýva Komisiu, aby zabezpečila, že nedávno prijatý nástroj mikrofinancovania bude dostupný Rómom v záujme podpory ich integrácie do trhu práce;

4. uznáva, že otázky úplného občianstva a sociálno-hospodárskej účasti Rómov sú poznačené historickou diskrimináciou a spoločenským stigmatizovaním; domnieva sa, že prístup k integrácii Rómov v podobe ich začleňovania do hlavného prúdu v spoločnosti treba doplniť aktívnymi opatreniami na prekonanie diskriminácie v minulosti i súčasnosti; vyzýva Komisiu, aby vo svojom prístupe k integrácii Rómov venovala primeranú pozornosť tomuto hľadisku;

5. domnieva sa, že EÚ a členské štáty spoločne zodpovedajú za podporu integrácie Rómov a dodržiavanie ich základných práv ako európskych občanov a že musia urýchlene zvýšiť úsilie o dosiahnutie viditeľných výsledkov v tejto oblasti; vyzýva členské štáty a inštitúcie EÚ, aby prijali nevyhnutné opatrenia s cieľom vytvoriť vhodné sociálne a politické prostredie pre vykonávanie opatrení na integráciu Rómov, napríklad podporovaním verejných kampaní na zvyšovanie tolerancie voči rómskej kultúre a integrácii Rómov určených nerómskemu obyvateľstvu, a to v krajine, ktorej sú občanmi, ako aj v krajine európskeho pobytu;

6. víta závery Rady pre zamestnanosť, sociálnu politiku, zdravie a spotrebiteľské záležitosti o integrácii Rómov prijaté v Luxemburgu 8. júna 2009, ktoré obsahujú spoločné základné zásady týkajúce sa integrácie Rómov, a vyzýva Komisiu a členské štáty, aby ich zohľadňovali „pri tvorbe a vykonávaní politík zameraných na ochranu základných práv, presadzovanie rodovej rovnosti, boj proti diskriminácii, chudobe a sociálnemu vylúčeniu, a aby zabezpečili prístup k vzdelávaniu, bývaniu, zdravotnej starostlivosti, zamestnaniu, sociálnym službám, spravodlivosti, športu a kultúre, ako aj v rámci vzťahov EÚ s tretími krajinami“; víta požiadavku adresovanú Komisii, aby „podnikla konkrétne kroky na zefektívnenie nástrojov a politík Spoločenstva týkajúcich sa integrácie Rómov“;

7. vyjadruje hlboké znepokojenie nad tým, že vzhľadom na naliehavosť tejto otázky Komisia doteraz nereagovala na požiadavku Európskeho parlamentu z 31. januára 2008 vypracovať v spolupráci s členskými štátmi európsku stratégiu pre Rómov s cieľom lepšie koordinovať a podporovať úsilie o zlepšenie situácie rómskej populácie;

8. preto opäť žiada Komisiu, aby vytvorila komplexnú európsku stratégiu pre začlenenie Rómov ako nástroj v boji proti sociálnemu vylúčeniu a diskriminácii Rómov v Európe;

9. očakáva oznámenie Komisie, ktoré má byť predložené po nadchádzajúcom európskom samite o Rómoch a ktoré sa má zaoberať existujúcimi politikami a nástrojmi na zlepšenie integrácie Rómov a faktormi, ktoré spôsobili doterajší neuspokojivý pokrok; požaduje, aby toto oznámenie obsahovalo jasné ciele a mechanizmy pre budúce formovanie politiky o rómskych otázkach;

10. vyzýva komisárov, aby sa prednostne venovali rómskym otázkam, ktoré patria do ich pôsobnosti, a v záujme riešenia rómskej problematiky na úrovni EÚ vytvorili ako prioritu účinný systém koordinácie medzi komisármi a medzi generálnymi riaditeľstvami; vyzýva Komisiu, aby určila jedného zo svojich komisárov, ktorý bude zodpovedný za koordináciu rómskej politiky;

11. vyzýva inštitúcie EÚ,aby zapájali rómske komunity od najnižšej úrovne až po úroveň medzinárodných MVOdo procesu rozvoja komplexnej politiky EÚ týkajúcej sa rómskych otázok, a to vo všetkých aspektoch plánovania, plnenia a dohľadu, a aby využili skúsenosti z programu Desaťročie integrácie rómskeho obyvateľstva 2005 – 2015 a akčného plánu OBSE,ako aj odporúčania Rady Európy, OSNa samotného Parlamentu; vyzýva na mobilizáciu rómskej komunity, aby sa politiky integrácie mohli vykonávať spoločne, keďže môžu byť úspešné len vtedy, ak sa do nich plne zapoja všetky strany;

12. žiada Komisiu o horizontálny prístup k rómskej otázke a o vypracovanie ďalších návrhov na zabezpečenie politickej súdržnosti na európskej úrovni v súvislosti so sociálnou integráciou Rómov s cieľom podnietiť členské štáty k výraznejšiemu úsiliu o dosiahnutie viditeľných výsledkov, podporiť kritickú analýzu politických zlyhaní, zjednodušiť výmenu najlepších postupov medzi členskými štátmi a využiť všetky skúsenosti získané z pilotného rómskeho projektu, ktoré by sa mali prejaviť v hlavných politikách;

13. vyzýva organizátora samitu a EÚ,aby stanovili jasné politické kroky nadväzujúce na závery samitu, aby sa predišlo situáciám z minulosti, keď neboli prijaté ani politické závery ani konkrétne návrhy; domnieva sa, že samit by nemal byť len deklaratívny, ale mal by sa zamerať na strategické politické záväzky, ktoré budú prejavom politickej vôle zmenšiť rozdiely medzi rómskymi komunitami a väčšinovým obyvateľstvom;

14. naliehavo žiada Komisiu a Radu, aby na zvýšenie účinnosti svojho úsilia v tejto oblasti využili existujúce iniciatívy, ako je program Desaťročie integrácie rómskeho obyvateľstva;

15. považuje za kľúčové, aby sa vypracoval komplexný rozvojový program, ktorý bude zameraný na všetky súvisiace oblasti politiky a súčasne umožní okamžité zásahy v getách bojujúcich s vážnymi štrukturálnymi prekážkami;

16. zdôrazňuje, že samotné protidiskriminačné opatrenia sú ako prostriedok na uľahčenie sociálnej integrácie Rómov nedostatočné, ale že je potrebné sústredené úsilie Spoločenstva na pevnom právnom základe s cieľom koordinovať opatrenia zo strany inštitucionálnych a spoločenských zainteresovaných strán a prinútiť príslušné strany, aby plnili svoje vlastné sľuby; preto akceptuje aj potrebu jasných legislatívnych záväzkov a vierohodných rozpočtových prostriedkov;

17. odporúča Rade, aby prijala spoločnú pozíciu k politike financovania zo štrukturálnych a z predvstupových fondov, ktorá by odrážala európsky politický záväzok využívať možnosti týchto fondov na podporu integrácie Rómov, a aby zabezpečila, že pri všetkých revíziách operačných programov a so zreteľom na ďalšie plánovacie obdobie sa plne zohľadnia spoločné základné zásady integrácie Rómov; nalieha na Komisiu, aby zanalyzovala a zhodnotila sociálne účinky dosiaľ vynaložených investícií z predvstupových a zo štrukturálnych fondov zameraných na zraniteľné skupiny a aby vyvodila dôsledky a vypracovala nové stratégie a pravidlá pre túto oblasť, ak to bude považovať za potrebné;

18. zdôrazňuje, že kandidátske krajiny sa musia čo najskôr zapojiť do snahy o integráciu Rómov na európskej úrovni, keďže prístupové rokovania poskytujú mimoriadnu príležitosť na iniciovanie zásadnej zmeny v prístupe vlád k Rómom;

19. trvá na tom, že členské štáty musia zabezpečiť, aby boli všetky opatrenia, ktoré majú priamy alebo nepriamy vplyv na občanov EÚ rómskeho pôvodu, zlučiteľné s princípmi uvedenými v Charte základných práv EÚ a so smernicou o rasovej rovnosti, ktorá výslovne zakazuje priamu a nepriamu diskrimináciu; vyjadruje znepokojenie vo vzťahu k nútenej repatriácii Rómov do krajín západného Balkánu, kde by mohli čeliť hrozbe, že sa stanú bezdomovcami a že budú diskriminovaní v oblasti vzdelávania, sociálnej ochrany a zamestnania, a vyzýva Komisiu, Radu a členské štáty, aby zabezpečili rešpektovanie základných práv, a to aj poskytnutím vhodnej pomoci a monitorovaním situácie;

20. upozorňuje na neistú situáciu Rómov, ktorí uplatňovaním slobody pohybu v rámci Európskej únie migrujú; zdôrazňuje, že akékoľvek opatrenia prijaté so zreteľom na tieto skupiny musia byť v súlade s európskymi normami a právnymi predpismi, a vyzýva Komisiu a členské štáty, aby stanovili, či je potrebný koordinovaný európsky prístup;

21. zdôrazňuje význam účasti miestnych orgánov pre zabezpečenie účinného vynakladania úsilia o podporu integrácie Rómov a boj proti diskriminácii; žiada Komisiu, aby vypracovala odporúčania pre členské štáty s cieľom podporiť miestne orgány v lepšom využívaní možností štrukturálneho financovania na presadzovanie integrácie Rómov vrátane cieľa sledovať uskutočňovanie projektov;

22. zdôrazňuje význam rómskych organizácií na úrovni Spoločenstva ako kľúčového prostriedku na zabezpečenie úspešnosti politík sociálnej integrácie, ako aj potrebu začleniť zástupcov Rómov do všetkých iniciatív zameraných na podporu ich práv a začleňovanie ich komunít; domnieva sa, že sú potrebné dlhodobé stratégie na vybudovanie odborných a organizačných schopností Rómov a na rozvoj rómskych ľudských zdrojov ako horizontálna priorita; zdôrazňuje, že politická nezávislosť a posilnenie postavenia vlastných organizácií Rómov, pokiaľ ide o finančné, akademické a ľudské zdroje, sú kľúčové pre urýchlenie sociálnej integrácie Rómov;

23. poveruje svojho predsedu, aby toto uznesenie postúpil Rade, Komisii a vládam a parlamentom členských štátov a kandidátskych krajín, Rade Európy a OBSE.

(1) Prijaté texty P6_TA(2005)0151.

(2) Prijaté texty P6_TA(2006)0244.

(3) Prijaté texty P6_TA(2007)0534.

(4) Prijaté texty P6_TA(2008)0035.

(5) Prijaté texty P6_TA(2008)0361.

(6) Prijaté texty P6_TA(2009)0117.

(7) Ú. v. ES L 180, 19.7.2000, s. 22.

(8) Ú. v. ES L 303, 2.12.2000, s. 16.

(9) Ú. v. EÚ L 328, 6.12.2008, s. 55.

(10) Ú. v. EÚ L 158, 30.4.2004, s. 77.

(11) Report on Racism and Xenophobia in the Member States of the EU in 2009 (správa o rasizme a xenofóbii v členských štátoch EÚ za rok 2009); European Union Minorities and Discrimination Survey, Data in Focus Report: The Roma in 2009 (správa o prieskume v oblasti menšín a diskriminácie v Európskej únii); The Situation of Roma EU Citizens Moving to and Settling in Other EU Member States (správa o situácii rómskych občanov EÚ, ktorí sa sťahujú do iných členských štátov EÚ a usadia sa tam); and Housing Conditions of Roma and Travellers in the European Union: Comparative Report (a správa o podmienkach bývania Rómov a kočovníkov v Európskej únii: porovnávacia správa).